VYKONÁVACIE NARIADENIE KOMISIE (EÚ) 2022/1916

zo 7. októbra 2022,

ktorým sa mení vykonávacie nariadenie (EÚ) 2018/2019, pokiaľ ide o určité rastliny na výsadbu druhu Juglans regia L. pochádzajúce z Moldavska

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 prvý pododsek,

keďže:

(1) Vykonávacím nariadením Komisie (EÚ) 2018/2019 (2) sa na základe predbežného vyhodnotenia rizika stanovuje zoznam vysokorizikových rastlín, rastlinných produktov a iných predmetov.

(2) Vykonávacím nariadením Komisie (EÚ) 2018/2018 (3) sa stanovujú osobitné pravidlá týkajúce sa postupu, ktorý sa má v prípade vysokorizikových rastlín, rastlinných produktov a iných predmetov dodržiavať pri vyhodnocovaní rizika podľa článku 42 ods. 4 nariadenia (EÚ) 2016/2031.

(3) Na základe predbežného vyhodnotenia rizika bolo do zoznamu vysokorizikových rastlín v prílohe k vykonávaciemu nariadeniu (EÚ) 2018/2019 zaradených 34 rodov, vrátane rodu Juglans L., a jeden druh rastlín na výsadbu, ktoré pochádzajú zo všetkých tretích krajín.

(4) Moldavsko predložilo 4. marca 2020 Komisii žiadosť o vývoz jedno- až dvojročných dormantných vrúbľovancov na výsadbu a podpníkov s obnaženými koreňmi a bez listov druhu Juglans regia do Únie. Žiadosť bola doložená príslušnou technickou dokumentáciou.

(5) Európsky úrad pre bezpečnosť potravín (ďalej len „úrad“) prijal 25. marca 2021 vedecké stanovisko týkajúce sa vyhodnotenia rizika komodity pre rastliny druhu Juglans regia L. z Moldavska na výsadbu (4). Úrad v prípade týchto rastlín na výsadbu neidentifikoval žiadneho relevantného škodcu.

(6) Úrad 23. júna 2022 zmenil vedecké stanovisko s cieľom zahrnúť škodcu Xiphinema rivesi (populácie mimo EÚ) ako relevantného škodcu pre uvedené rastliny na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedeného škodcu a odhadol pravdepodobnosť, že uvedené rastliny na výsadbu sú bez výskytu daného škodcu. Škodca Xiphinema rivesi (populácie mimo EÚ) je uvedený v časti A oddiele 4 prílohy II k vykonávaciemu nariadeniu Komisie (EÚ) 2019/2072 (5) ako karanténny škodca Únie, ktorého výskyt nie je známy na území Únie.

(7) Na základe uvedeného stanoviska sa rastlinolekárske riziko vyplývajúce zo vstupu najviac dvojročných dormantných vrúbľovancov na výsadbu a podpníkov s obnaženými koreňmi a bez listov druhu Juglans regia pochádzajúcich z Moldavska do Únie považuje za prijateľné za predpokladu, že sú splnené príslušné dovozné požiadavky uvedené v prílohe VII k vykonávaciemu nariadeniu (EÚ) 2019/2072.

(8) V dôsledku toho by sa najviac dvojročné dormantné vrúbľovance na výsadbu a podpníky s obnaženými koreňmi a bez listov druhu Juglans regia pochádzajúce z Moldavska už nemali považovať za vysokorizikové rastliny.

(9) Príloha k vykonávaciemu nariadeniu (EÚ) 2018/2019 by sa preto mala zodpovedajúcim spôsobom zmeniť.

(10) S cieľom splniť záväzky Únie vyplývajúce z Dohody Svetovej obchodnej organizácie o uplatňovaní sanitárnych a fytosanitárnych opatrení (6) by sa dovoz uvedených komodít mal v čo najkratšom čase obnoviť. Preto by toto nariadenie malo nadobudnúť účinnosť tretím dňom po jeho uverejnení v Úradnom vestníku Európskej únie.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha k vykonávaciemu nariadeniu (EÚ) 2018/2019 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 7. októbra 2022 Za Komisiu predsedníčka Ursula VON DER LEYEN

(1) Ú. v. EÚ L 317, 23.11.2016, s. 4.

(2) Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysokorizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárske osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).

(3) Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysokorizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031 (Ú. v. EÚ L 323, 19.12.2018, s. 7).

(4) EFSA PLH Panel (Pracovná skupina EFSA pre zdravie rastlín), 2021. Scientific Opinion on the commodity risk assessment of Juglans regia plants from Moldova (Vedecké stanovisko týkajúce sa vyhodnotenia rizika komodity v súvislosti s rastlinami druhu Juglans regia pochádzajúcimi z Moldavska). Vestník EFSA (EFSA Journal) (2021) 19(5):6570, s. 27. https://doi.org/10.2903/j.efsa.2021.6570.

(5) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(6) Dohoda o uplatňovaní sanitárnych a fytosanitárnych opatrení (dohoda SPS) (prijatá 15. apríla 1994, v platnosti od 1. januára 1995; UNTS, zväzok 1867, s. 493) Svetová obchodná organizácia, https://www.wto.org/english/tratop_e/sps_e/spsagr_e.htm.